b"\n_START_ARTICLE_\nSultonas\n_START_PARAGRAPH_\nSultonas (arab. \xd8\xb3\xd9\x84\xd8\xb7\xd8\xa7\xd9\x86)\xc2\xa0\xe2\x80\x93 Islamo titulas, turintis kelet\xc4\x85 istorini\xc5\xb3 reik\xc5\xa1mi\xc5\xb3. I\xc5\xa1 prad\xc5\xbei\xc5\xb3 tai buvo abstraktus arab\xc5\xb3 kalbos daiktavardis, rei\xc5\xa1k\xc4\x99s 'j\xc4\x97ga', 'vald\xc5\xbeia' ar 'valdovas', kil\xc4\x99s i\xc5\xa1 arab. \xd8\xb3\xd9\x84\xd8\xb7\xd8\xa9 sul\xe1\xb9\xadah 'galia; vald\xc5\xbeia'. V\xc4\x97liau sultonais prad\xc4\x97ti vadinti tam tikri musulmon\xc5\xb3 valdovai, kurie teig\xc4\x97 es\xc4\x85 nepriklausomi (netur\xc4\x97jo vir\xc5\xa1esnio valdovo), bet nerei\xc5\xa1k\xc4\x97 pretenzij\xc5\xb3 \xc4\xaf vis\xc4\x85 kalifat\xc4\x85. Be to, sultonais buvo vadinami galingi kalifato provincij\xc5\xb3 valdytojai. Paskui tam tikrame kontekste sultonas \xc4\xafgavo kit\xc5\xb3 reik\xc5\xa1mi\xc5\xb3. Sultono valdoma dinastija ir \xc5\xbeem\xc4\x97s vadinamos sultonatu (arab. \xd8\xb3\xd9\x84\xd8\xb7\xd9\x86\xd8\xa9).\n_START_SECTION_\nMusulmon\xc5\xb3 valdovai pagal \xc5\xa1ariat\xc4\x85\n_START_PARAGRAPH_\nPagal Koran\xc4\x85 sultonas turi didel\xc4\x99 politin\xc4\x99 ir religin\xc4\x99 vald\xc5\xbei\xc4\x85, bet pats n\xc4\x97ra religijos mokytojas. Pirmasis valdovas naudoj\xc4\x99s sultono titul\xc4\x85 buvo turkm\xc4\x97n\xc5\xb3 vadas Mahmudas Gaznevi, vald\xc4\x99s 998\xe2\x80\x931030\xc2\xa0m. V\xc4\x97liau tai tapo \xc4\xafprastu seld\xc5\xbeiuk\xc5\xb3 tiurk\xc5\xb3 valstybi\xc5\xb3 ir Osman\xc5\xb3 imperijos valdov\xc5\xb3 bei Ajubid\xc5\xb3 ir Mameliuk\xc5\xb3 dinastij\xc5\xb3 Egipte titulu. V\xc4\x97liau sultono titul\xc4\x85 naudojo imperatoriaus \xc5\xbemonos. Religin\xc4\xaf titulo \xc4\xafteisinim\xc4\x85 rodo faktas, kad \xc5\xa1e\xc5\xa1\xc4\x97linis kalifas Kaire suteik\xc4\x97 sultono titul\xc4\x85 Muradui I, tre\xc4\x8diam Osman\xc5\xb3 imperijos valdovui 1383\xc2\xa0m. Ankstesni valdovai buvo \xe2\x80\x9etik\xe2\x80\x9c b\xc4\x97jai ar emyrai._NEWLINE_V\xc4\x97liau net ne tokie svarb\xc5\xabs valdovai prad\xc4\x97jo vadintis sultonais. Pvz.: \xc5\xa1iuolaikin\xc4\x97s Maroko dinastijos ankstesnieji lyderiai. Dabar titul\xc4\x85 naudoja tik Omano, Brun\xc4\x97jaus (abi yra nepriklausomos valstyb\xc4\x97s) sultonai bei D\xc5\xbeohoro, Kedaho, Kelantano, Pahango, Perako, Selangoro, Terenganu ir Malaizijos federacijos valstijos sultonai, be to yra keli sultonai Javoje ir pietin\xc4\x97je Filipin\xc5\xb3 dalyje. Sultono titul\xc4\x85 vis da\xc5\xbeniau pakei\xc4\x8dia karalius.\n_START_SECTION_\nKarinis rangas\n_START_PARAGRAPH_\nPersijos imperijoje sultonas buvo karinis rangas atitinkantis Europos kapiton\xc4\x85, visuomen\xc4\x97je jis priklaus\xc4\x97 penktai rango klasei."